google/wiki40b huggingface dataset:
Kristiansand kirkegård

Kristiansand kirkegård ble tatt i bruk som kirkegård i 1821. Den erstattet Kristiansands to daværende gravplasser, Domkirkens (Vår frelsers) kirkegård og Hospitalskirkegården. Kirkegården ligger i Setesdalsveien, nær Christianssands Bryggeri, på det som tidligere var byens mark.

Historie

Alt i 1807 hadde Stiftsdireksjonen foreslått at Kristiansand burde skaffe seg en gravplass utenfor byen. Dette var en del av en større trend i Europa, og den umiddelbare årsaken var de overfylte kirkegårdene i storbyene, som ofte var blitt kontinuerlig benyttet siden middelalderen. I Frankrike forbød man fortsatte begravelser inne i byene alt i 1765, og andre land fulgte etter. Den første kirkegården av ny type i Norge, Vår Frelsers gravlund i Kristiania, kom i 1808. De lokale myndigheter i Kristiansand mente imidlertid at de to eksisterende kirkegårdene var store nok, og at det ikke var noen helsefare forbundet med å benytte dem også i fortsettelsen.
Det hele endte med at Kirkedepartementet i 1816 avgjorde at det likevel skulle skaffes ny gravplass, og i august 1821 ble et barn av børsemaker Persing som den første begravd på Kristiansand kirkegård. Under den store meslingepidemien i byen samme vår døde 133 mennesker, og disse ble gravlagt på de to kirkegårdene inne i byen. Hospitalskirkegården ble tidvis benyttet helt frem til 1825, og domkirkegården helt til 1840, da biskop Sigwardt var den siste som ble begravd der.
Kristiansand kirkegård har delvis bevart parkpreget fra det 19. århundre, med gravgårder omgitt av støpejernsstakitt og frodig beplantning. På kirkegården finnes et minnesmerke over 15 danske sjømenn som døde ombord på fregatten Jylland under Helgolandslaget i 1864 og ble gravlagt i Kristiansand.
Gravkapellet på Kristiansand kirkegård, tegnet av Helge Blix, stod ferdig i 1927.
Norgesmesterskapet i bueskyting 1992

Norgesmesterskapet i bueskyting 1992 bestod av flere arrangementer som i 1992 kåret norgesmestere i bueskyting.
NM innendørs ble arrangert i Nordfjordeid 30. mars.
NM i skiveskyting ble arrangert i Harstad 18.–19. juli.
NM i jakt- og feltskyting ble arrangert i Tønsberg 12.–13. september.
Kongepokalene ble vunnet av Wenche-Lin Hess og Martinus Grov.
Choripán

Choripán er en søramerikansk variant av pølse i brød som stammer fra Argentina. Den består av en bagett fylt med en grilla chorizo, og vanligvis chimichurri eller en annen saus.
Choripán regnes som en av de tradisjonelle argentinske matrettene. Den er også utbredt i andre søramerikanske land som Uruguay, Chile og Paraguay.
Choripán er et teleskopord som er satt sammen av den første delen av chorizo og ordet pan («brød» på spansk).
BMI Regional

Historie

Flyselskapet ble grunnlagt i 1987 som Business Air og startet flyvningene i august 1987. I 2001 skiftet de navn til BMI Regional.
Som en del av det større British Midland International / BMI International, var BMI Regional tidligere eid av Sir Michael Bishop (50%), Lufthansa (30%) og Scandinavian Airlines (20%). Lufthansa kjøpte Sir Michael Bishops og SAS' eierandeler i oktober 2009, og overtok hele eierskapet i BMI Regional. En gjennomgang av BMI Regionals virksomhet ble kunngjort den påfølgende måneden. Det ble funnet tapsbringende ruter og dårlig kapasitetsutnyttelse av flåten, dette resulterte i at BMI Regional hadde et overskudd på tre Embraer -fly i 2010, og flyselskapet begynte omorganiseringen av ansatte, flåte og driften. Flyene som ikke brukt, ble leid ut til andre flyselskaper, og flere ansatte måtte gå.
I januar 2013 ble BMI Regional kåret til det mest punktlige flyselskapet i Storbritannia, for det syvende året på rad, basert på Civil Aviation Authoritys statistikker for 2012.
Rentebegrensningsreglene

Rentebegrensningsreglene i norsk skatterett vise til skattelovens regler som begrenser et selskaps fradragsrett for renter på gjeld til nærstående långivere (interne renter). Regelen er gitt i skatteloven § 6-41 og forskrift til skatteloven § 6-41-1.

Reglenes hovedinnhold

Regelen bestemmer at et selskap kun får fradrag for interne renter innenfor en fradragsramme på 25 % av skattemessig EBITDA. Avskårne renter kan fremføres til bruk innenfor ledig fradragsramme i påfølgende 10 år. Regelen kommer til anvendelse når selskapet har netto rentekostnader over 5 millioner NOK.
Horace Wells

Bakgrunn

Wells ble født i Vermont, og tok utdanning i Walpole i New Hampshire før han studerte til å bli tannlege i Boston. Etter å fått tittelen sin startet Wells en praksis i Hartford, Connecticut, sammen William T. G. Morton, som senere ble kjent for sin bruk av eter som anestesi 18. oktober 1846.

Lystgass

Wells merket første gang effekten av lystgass i 1844 da han frivillig testet det på seg selv med hjelp av Gardner Quincy Colton, et medlem av et omreisende sirkus. Wells følte at det virket og begynte å bruke det på sine egne pasienter. Han gjorde ikke forsøk på å patentere funnet, fordi han mente at smertelindring burde være «gratis som luften». 
Han ga en demonstrasjon for medisinske studenter ved Massachusetts General Hospital i Boston i 1845. En av tilhørerne hadde vondt i en tann, og Wells ble oppfordret til å vise at lystgass fungerte som smertelindring og ta ut tannen. Men gassen var feildosert og pasienten skrek ut i smerte. Tilhørerne hånet Wells og forlot auditoriet og ropte «Humbug! Humbug!» På grunn av denne hendelsen ble Wells diskreditert i medisinske kretser. Senere fjernet likevel Wells med hell en av sine egne tenner etter å ha pustet inn lystgass, og beviste med det at det fungerte. 
Etter vanæren ga Wells opp tannlegekarrieren, og ble omreisende selger de neste to årene, der han solgte dusj-, bade- og husholdningsartikler. I 1847 reiste han igjen til Paris, etter å ha blitt demonstrert anestesi av sin suksessrike tidligere partner William Morton. 
Mens han var i Europa og solgte anestesipreparat for Morton ble Wells avhengig av kloroform. I januar 1848 eksperimenterte Wells med kloroform en hel uke. Han ble stadig mer sinnsforvirret. En dag løp Wells delirisk ut i gaten og kastet svovelsyre på klærne til to prostituerte. Han ble fengslet og plassert i New Yorks beryktede fengsel The Tombs. Etterhvert som påvirkningen av kloroformen ble svekket, klarnet Wells hode. Da han innså hva han hadde gjort begikk Wells selvmord ved å kutte over en arterie i foten med en barberhøvel etter å ha innhalert en smertestillende dose kloroform som bedøvelse. 
Wells er gravlagt på Cedar Hill Cemetery i Hartford, Connecticut.
Mel

Typer

Det finnes ulike typer av mel, i Norge stort sett inndelt i siktet eller sammalt mel etter hvor stor andel av hele kornet er brukt, såkalt utmalingsgrad. Hele kornet består av  kjernen og skallet, fjernes skallet får man finere melsorter. I norsk siktet mel benytter man 78% av hele kornet, mens de resterende 22% er fjernet, utenlandske melsorter kan ha lavere andel av skallet . I fint eller grovt sammalt mel brukes hele kornet, men kornet er malt forskjellig. Fjerner man deler av skallet reduseres næringsinnhodet (mineraler og vitaminer) og fiberandel. Samtidig får man en finere mer elastisk deig. Helkorn består også av hele kornet med skall, men der er kornene enten bare delvis knust eller ikke i det hele tatt og er dermed ikke mel.

Idealmel

Idealmel er en type mel som er forholdsvis lite kjent i Norge. På engelsk kalles melet for Instant flour. Til forskjell fra annet mel klumper ikke idealmelet seg så lett, og det løser seg fort opp i vann. I baking er ikke idealmel forskjellig fra andre meltyper. Men i formkake-deig og i gjær-deiger trenger det noe mer væske. Idealmel finnes normalt ikke i vanlige norske dagligvarebutikker.
Taanak

Taanak (i dag Ta'annek, eller Tell Tianik) var en befestet bystat som sto på en høyde i Kanaan i nordlige Israel i sørenden av Jisreeldalen på sørvestlige side. Den fikk sin betydning ved å ligge strategisk langs handelsvegen mellom Syria og Egypt, og ved krysningen på vegene fra Akko i nord, Jerusalem i sør og kysten ved Middelhavet i vest. Langs den samme handelsvegen lå Megiddo rundt 8 km sørøst for Taanak.

I Bibelen

Den tidligste omtalen av Taanak finnes i en redegjørelse av erobringen av Megiddo i 1468 f.Kr. av farao Thutmosis III. Den nevnes også i Amarnabrevene. Småkongen i Taanak opptrer på en liste av 31 konger som ble beseiret av den israelittiske lederen Josva, i henhold til Josvas bok, men andre bibelske omtaler hevder at Taanak ikke ble erobret av israelittene. I den tiden da Israel var mektige nok til å kreve tributt (skatt) fra de kanaanittiske byene, var Taanak fortsatt ikke erobret. Det synes å ha vært først ved slagene til Debora, den kvinnelige israelittiske lederen, at Taanak ble erobret, hvilket skal ha skjedd «i Taanak ved Megiddos vann». Den ble utsett til en levittby. I kongetiden til Salomo var Taanak i samme distrikt som de befestede Megiddo og Beit She'an. Byen ble ødelagt av farao Sjisjak (hebraisk: שׁישׁק) og er omtalt i en relieff i hans tempel i Karnak ved Teben (se illustrasjon).

Arkeologi

I ruinhaugen etter byen, som er mellom 40 til 49 meter høy og dekker 16 acre, ble det gjort utgravninger fra 1892 av østerrikske arkeologer, men resultatene var relativt begrenset. Det har blitt funnet levninger fra tidlig bronsealder og fram til den arabiske perioden. Forsvarsmuren var av ubrent murstein på et steinfundament. Hærførerens arkiv ble gjenfunnet hvor det var brev med trusler fra den egyptiske kommandanten i Megiddo.
Borgen synes å ha blitt ødelagt to ganger og deretter gjenoppbygd. Den eldste var kanaanittisk (omkring 1300 f. Kr.), den andre oldtidsisraelittisk (omkring 950 f. Kr.), den yngste senisraelittisk (omkring 500 f. Kr.). Det er ikke funnet noe bevis på brudd mellom den kanaanittiske sivilisasjon og den senere israelittiske. Utgravningene viser en gradvis israelittisk assimilering. Det er også funnet 12 leirtavler med akkadiske kileskriftinskripsjoner her. Det stammer antagelig fra assyrisk invasjon og okkupasjon.
De synlige levningene i dag er fra et arabisk herskapshus tilhørende abbasidene på 1000-tallet.
Stefan Zweig

Liv og virke

Stefan Zweig ble født inn i en velhavende østerriksk-jødisk familie. Faren, Moritz Zweig, var en bøhmisk tekstilfabrikant og moren, Ida Brettauer, kom fra en rik kjøpmannsslekt fra Hohenems i Vorarlberg. 
På gymnasiet utviklet Zweig interessen for litteratur. Han studerte filosofi og litteraturvitenskap ved universitetet i Wien. Ved utbruddet av første verdenskrig var han som så mange andre patriotisk, men ble snart pasifist, dels pga. innflytelse fra sin venn Romain Rolland.
Zweigs tidlige lyrikk er influert av franske symbolisme, østerriksk impresjonisme og tysk nyromantikk.
Studiet av Freuds psykologi inspirerte Zweig til å skrive verk som skildrer kaotiske følelser og sjelelige kriser, som kortromanene Der Amokläufer (1922), Verwirrung der Gefühle (1927) og Schachnovelle (1942, filmatisert 1960). I miniatyrene Sternstunden der Menschheit (1927) skildrer Zweig historiske begivenheter med vidtrekkende konsekvenser. Samleverket Baumeister der Welt (1935) inneholder berømte dikterbiografier av Balzac, Dickens, Dostojevskij, Hölderlin, Kleist, Nietzsche, Stendhal og Tolstoj. I en rekke biografiske romaner skildret han historiske personligheter, Joseph Fouché (1929), Marie Antoinette (1932), Maria Stuart (1935) og Magellan (1938). Dessuten skrev Zweig legender, f.eks. Die Augen des ewigen Bruders (1922), Legenden (1945), essayer, librettoen til Richard Strauss' opera Die schweigsame Frau (1935) og gjendiktningen av Ben Jonsons Volpone (1925).
Zweigs personlige humanistiske og pasifistiske syn ligger til grunn for Triumph und Tragik des Erasmus von Rotterdam (1934). I det selvbiografiske verket Die Welt von gestern (1941) maner forfatteren frem den svunne europeiske kultur som var hans eget livselement. Zweig var også en fremragende oversetter og en ivrig kulturformidler mellom nasjonene i fredens ånd. De fleste av hans bøker foreligger i norsk oversettelse.
Fra 1920 til 1938 var Zweig gift med forfatteren Friderike Maria f. Burger. Året etter at ekteskapet var oppløst, giftet Zweig seg med sin sekretær, Lotte Altmann. Begge ekteskapene var barnløse.
Hitlers maktovertagelse i Tyskland gjorde at Zweig forlot Østerrike i 1934 og emigrerte til Storbritannia. Frem til 1939 bodde han i London og deretter i Bath. han fikk britisk statsborgerskap, men av frykt for å bli internert som enemy alien, reiste han og hustruen via New York, Argentina og Paraguay før han i 1940 endelig slo seg ned i Rio de Janeiro.
23. februar 1942 ble Stefan og Lotte Zweig funnet døde i sitt hjem i Petrópolis i Rio de Janeiro. Dødsattesten lyder på ingestão de substancia toxica – suicidio («inntak av giftig substans - selvmord»). I selvmordsbrevet skriver Zweig at han tok beslutningen «aus freiem Willen und mit klaren Sinnen». Zweig var preget av en lengre og stadig dypere depresjon som kom av fortvilelse over nazismen og frykten for den europeiske kulturs undergang, og den perspektivløse eksiltilværelsen. 
Zweigs hus i Brasil ble i 2006 gjort om til et museum, Casa Stefan Zweig.
Heðin Mortensen

Liv og virke

Han vokste opp i Trongisvágur og Tórshavn som sønn av tømrer Martin Eli (Eliesar) Mortensen og hustru Ethel Jespersen. Han er gift med Hjørdis Egholm fra Tórshavn, som han har fire barn med. Etter folkeskolen gikk han i lære som maskin- og bilmekaniker hos Wenzel Petersen. I 1978 ble Mortensen bilkontrollør og skadetakstmann i Tryggingarfelagið Føroyar.
Mortensen har vært innvalgt i kommunestyret i Tórshavn siden 1973, frem til 1988 valgt på Petur í Gongs partiløse liste, kalt Borgaralistin eller Uttanflokkalistin. Fra 1988 var Mortensen kandidat til kommunestyret og Lagtinget for Sambandsflokkurin. Han var kommunens viseborgermester 2001–2005. På Lagtinget møtte han periodevis 1989–1991 og 1993, senere fast innvalgt fra Suðurstreymoy 1998–2004. I 2004 meldte han overgang til Javnaðarflokkurin, og tiltrådte som borgermester i Tórshavn for dette partiet året etter. I 2015 ble han på nytt innvalgt på Lagtinget. Ved kommunestyrevalget i 2016 fikk han på nytt fem ganger så mange personlige stemmer som den nest mest populære kandidaten, men tapte borgermestervervet til Annika Olsen fra Fólkaflokkurin, som inngikk et samarbeid med Framsókn og  Tjóðveldi.
Av andre offentlige verv kan nevnes styreformann i Kommunufelagið, kommunenes arbeidsgiverforening (KAF), det interkommunale kraftselskapet SEV samt Føroya Handilsskúli. Mortensen har hatt en rekke verv i idretts- og kulturlivet, blant annet som formann i Havnar Róðrarfelag 1973–1979, formann i Tórshavnar Ítróttarráð 1975–1978, president i Ítróttasamband Føroya 1980–2008 samt formann i Havnar Sjónleikarfelag 1996–2003.

Æresbevisninger

Mortensen har mottatt en rekke nordiske utmerkelser for sitt engasjement innen idretten. Han ble utnevnt til ridder av Dannebrogordenen i 1991 og forfremmet til ridder av 1. klasse i 2003.
Stella Mwangi

Artist

Stella flyttet fra Kenya til Kløfta i 1991, da hun var fem år gammel.
Hun begynte å interessere seg for musikk da hun var åtte år gammel. I 1998 var hun med i en gruppe som het «The Rise».
Stella Mwangi har vært på hitlistene i Kenya, Senegal og Gambia. Hun har også vunnet Kisima Awards for beste nye artist i 2006, og hun har sunget for Nelson Mandela under støttekonserten 46664 Arctic i Tromsø.
Mwangi utga i 2008 et album «Living for Music» som fikk blandet mottakelse i Norge og aldri kom inn på VG-lista, men som til gjengjeld ble lagt merke til i Kenya.

Melodi Grand Prix

12. februar 2011 vant hun overlegent den norske Melodi Grand Prix med sangen «Haba Haba» og var dermed storfavoritt når hun skulle representerte Norge i Eurovision Song Contest i Düsseldorf, Tyskland, som gikk av stabelen i mai 2011.

Eurovision Song Contest

Siden Norge ikke var forhåndskvalifisert, så måtte Mwangi først gjennom en semifinalerunde for å kvalifisere seg til selve finalen. 
De fleste eksperter var veldig optimistiske før semifinalen den 10. mai 2011. Tidligere ESC-vinner Alexander Rybak skal ifølge VG ha uttalt før semifinalen: 
 «Spørsmålet er ikke om Stella går videre eller ikke i kveld. Spørsmålet er hvem som går videre sammen med Stella».
Men Norge og Mwangi røk overraskende ut i semifinalen, noe som innebar at Norge – for første gang siden 2007 (da  Guri Schanke representerte Norge) – ikke var representert i GP-finalen.
Etter at resultatene ble offentliggjort viste det seg at hun var tredje dårligst i sin semifinale, med 17.-plass av totalt 19 deltagere, hvor kun Portugal og Polen var dårligere.

Videre karriere

Høsten 2011 deltok hun i Skal vi danse, og ble nr. 4.
Hun har laget en rekke sanger, uten særlig suksess i Norge. Men «Haba Haba» ble etter seieren i den norske Melodi Grand Prix-finalen en av de mest populære sangene på den norske iTunes-listen. Sangen, som ble sunget delvis på engelsk og delvis på swahili, handler om at du kan bli hva du vil.
Hun deltok igjen i Melodi Grand Prix i 2018, og kom på 3. plass med «You Got Me», sammen med Alexandra Rotan, som året etter vant med gruppa KEiiNO.
Swaziland under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Gagan Thapa

Gagan Kumar Thapa (født i Kathmandu 
16. juli 1976, familien stammer fra Solukumbu distrikt i åsene i øst) er en berømt Minister for Health i Nepal.
Thapa deltok i sine første demonstrasjoner som 13-åring i Jana Andolan 1990.
Han blei sosiologistudent og innskrevet ved Tribhuvan-universitetet, medlem, sekretær og leder av Free Student Union, og president i Kathmandu-avdelinga, visepresident og generalsekretær i Nepals Kongresspartis studentorganisasjon Nepal Student Union (NSU).
I store studentkamper og politiske demonstrasjoner på den første delen av 2000-tallet blei han Nepals kanskje best kjente studentleder, berømt som aktivist og demonstrasjonsleder (flere ganger arrestert), og en karismatisk taler.
Trolig fordi han var uavhengig av partiledelsen og blei kjent som aktivist, kom han i motsetning til partilederen G. P. Koirala, som er kjent for å styre partiet ved hjelp av familiemedlemmer og lydige tilhengere. Koirala har anklaga G. Thapa både for å være monarkist, men kritiserte ham noen år seinere for å være for radikal, fordi han gikk inn for valg av ei grunnlovsgivende forsamling (et krav maoistpartiet NKP(M) gikk i spissen for).
Under det kongelige diktaturet fra 1. februar 2005 blei Gagan Thapa en sentral demokratiforkjemper og sto fram som erklært republikaner. Han blei fengsla i flere perioder, og internasjonale solidaritetskampanjer krevde ham frigitt.
Under demokratiopprøret i april 2006 var han en viktig leder og taler på gatene og blei mye sitert i internasjonal presse.
Etter seieren over diktaturet har det vært mer stille om Gagan Thapa, trolig fordi G. P. Koirala i den nye situasjonen ønska å befeste sitt lederskap over Nepals Kongressparti uten å slippe til en uavhengig, populær yngre leder av Thapas type, som er kritisk til Koiralas politikk og kan komme til å true hans ledelse.
30. desember 2006 uttalte han seg etter en studentdemonstrasjon mot «det tyranniske monarkiet» i Ratna Park, Kathmandu, der et stort antall studenter skal ha blitt mishandla av politiet. «Vår kamp kan ikke undertrykkes. Fra nå av skal vi lage større protester!» sa Gagan Thapa.
Gagan Thapa sier at hans viktigste politiske forbilder er Nelson Mandela og Nepals Kongresspartis legendariske første leder, B. P. Koirala.
Sander Berge

Landslaget

27. mars 2017 fikk han sin første landskamp for Norge mot Nord-Irland. 
5. september 2019 scoret han sitt første landslagsmål for Norge mot  Malta.
Hangin' On

Dark End of the Street er en sang skrevet av Ira Allen og Buddy Mize som ble spilt inn og gitt ut på singel med The Gosdin Brothers i 1967.
Ann-Margret og Lee Hazlewood spilte inn sangen og ga den ut på albumet The Cowboy & The Lady i 1969.
Møvig skole

Møvig skole er en grunnskole på Møvig i bydelen Vågsbygd, sørvest i Kristiansand. Skolen ble bygd på 1970-tallet og har elever på ungdomstrinnet, 8-10. klasse. Skolen har 390 elever og om lag 35 lærere. Rektor er Marit Faanes.
Haugaland Håndballklubb

Stiftelsen

Klubben ble stiftet i 2000 og startet en ny epoke for håndballen på Haugalandet. Etter lengre tids overlegninger og diskusjoner, gikk håndballavdelingene til Avaldsnes Idrettslag, Idrettslaget Rival og Åkra Idrettslag sammen om å danne en overbygningsklubb for seniorhåndball for herrer på Haugalandet. Sammen dannet de Haugaland Håndballklubb. I etterkant har også Sportsklubben Nord deltatt i samarbeidet.

2000-05

Rune Erland ble ansatt som trener i debutsesongen, og han fikk ei talentfull gruppe ungdommer å jobbe med. Klubben hadde etablert seg i toppen på 1. divisjon, men det siste lille som skulle til for å rykke opp i den gjeveste divisjonen manglet. Etter fire sesonger med Erland tok Geirmund Lunde over som trener i 2005. Etter en forholdsvis fin sesong ble resultatet at HHK enda en gang feilet i opprykksplanene.

2005-10

I en ny sesong med Geirmund Lunde våget klubben fortsatt å stå på hovedmålet: Opprykk til eliten. Nyervervelser og etablerte spillere gjorde sitt til at klubben stadig var optimistiske. Sesongen 2005/06 ble en milepæl for hele Haugalandet. Det ble et fyrverkeri av en sesong og interessen rundt håndballen ble bare større og større. Opprykket ble sikret 4 runder før slutt med borteseier mot Nærbø 34-28. Omkring 200 elleville haugalendinger hadde tatt turen til Jæren for å se at HHK sikret opprykket. For første gang i historien spilte et lag fra Haugalandet i eliteserien i håndball for herrer. Etter fire sesonger i eliteserien måtte HHK i 2010 ta veien ned i 1. divisjon, og Krister Lindgren ble hovedtrener for laget.

2010-

2010/11-sesongen ble spilt i 1. divisjon med Mika Nurmi som hovedtrener.

Meritter

Cupfinale 2006 – sølv